МОТИВИ
към проект на Методика за изменение и допълнение на Методиката за определяне на санкциите и глобите, налагани по Закона за защита на конкуренцията

Необходимостта от приемане на изменение и допълнение на Методиката за определяне на санкциите и глобите, налагани по Закона за защита на конкуренцията (Методиката) произтича от влезлите в сила изменения и допълнения в Закона за защита на конкуренцията (ЗЗК), които обуславят задължение за съобразяване на подзаконовия нормативен акт с актуалната нормативна рамка.
[bookmark: _GoBack]В Глава седма „б“ „Нелоялни търговски практики по веригата за доставки на селскостопански и хранителни продукти“, и по-конкретно към разпоредбата, визираща абсолютните забрани, се създаде обща забрана за нелоялни търговски практики в отношенията между купувачите и доставчиците във веригата за доставки на селскостопански и хранителни продукти, по аналогия с общата забрана за нелоялна конкуренция в Закон за защита на конкуренцията.
С въведената уредба се обхвана максимално широк кръг от практики, които не са изрично изброени в закона, но водят до дисбаланс в отношенията между доставчиците и купувачите на селскостопански и хранителни продукти. По този начин се осигури по-голяма стабилност и оптимизация в цялостната верига за доставки на земеделски продукти и храни, което създаде предпоставки за повишаване на ефективността и конкурентоспособността на сектора.
Същевременно, чрез засилената роля на Комисията се създадоха условия за преодоляване на съществуващите дисбаланси между различните нива и участници в търговските отношения и за гарантиране на лоялна конкуренция в полза както на купувачите и доставчиците, така и на потребителите и на икономиката на страната.
Приемането на тази уредба бе обусловено от установеното неравнопоставено третиране на участниците на пазара на законово ниво — докато в останалите стопански сфери съществува обща забрана за нелоялни търговски практики, то в сферата на доставките на храни такава липсваше.
С оглед въведените изменения и допълнения в Закона за защита на конкуренцията, относно определянето на размера на санкциите като процент от общия оборот, се налага съответно изменение и допълнение на Методиката за определяне на имуществените санкции с цел привеждането ѝ в съответствие със законовата уредба. С изменението на Методиката в тази част се постига не само синхронизиране с последните изменения в ЗЗК, но и преодоляване на съществуващия преди промените дисонанс с общия санкционен принцип на закона. Определянето на санкции като процент от оборота на предприятието, а не чрез фиксиране на сума при долна и горна граница, бе въведено нормативно с цел постигане на унисон с цялостната концепция за налагане на имуществени санкции по Закона за защита на конкуренцията. Така се постигна законодателен синхрон, при подхода за налагане на санкции, който е възприет в останалата част на нормативния акт като процент от общия оборот. 
С предложения проект на Методика за изменение и допълнение на Методиката се очаква да бъде постигнато синхронизиране на разпоредбите ѝ с приетите промени в ЗЗК.

